Správa je predkladaná v zmysle §18 f zákona NR SR č. 369/1990 Zb. o obecnom zriadení
v znení neskorších zmien a doplnkov a v zmysle Štatútu mesta Košice §18 ods. 4 od posledného riadneho rokovania Mestského zastupiteľstva v Košiciach konaného dňa 19. 09. 2011. 

A)	Kontrolná činnosť bola vykonaná v týchto subjektoch:
-	Tepelné hospodárstvo s.r.o., Komenského 7, Košice
-	Základná škola Mládežnícka 3, Košice
-	Základná škola Slobody 1, Košice
-	Základná škola Dolina 43, Košice - Poľov
-	Materská škola Trebišovská 10, Košice
-	Magistrát Mesta Košice, Tr. SNP č. 48/A, Košice
	Kontroly boli zamerané na nakladanie s majetkom a vybraných položiek príjmov a výdavkov,
dodržiavanie zákona č. 583/2004 Z. z. o rozpočtových pravidlách územnej samosprávy v znení neskorších predpisov, zákona č. 523/2004 Z. z. o rozpočtových pravidlách verejnej správy, zákona č.431/2002 Z. z. o účtovníctve v znení neskorších predpisov, zákona č. 25/2006 Z. z. o verejnom obstarávaní v znení neskorších predpisov, zákona č. 152/1994 Z. z. o sociálnom fonde v znení neskorších predpisov, zákona č. 283/2002 Z. z. o poskytovaní cestovných náhradách, zákona č.152/1998 Z.z. o sťažnostiach (v súčasnosti neaktuálny), zákona č. 9/2010 Z. z. o sťažnostiach a zákona č. 85/1990 Zb. o petičnom práve v znení neskorších predpisov.

	Kontrolná činnosť bola vykonávaná podľa základných pravidiel kontrolnej činnosti. V kontrolovanom subjekte Materskej školy Trebišovská 10, Košice nebolo zistené porušenie všeobecne záväzných právnych predpisov ani interných predpisov vydaných na ich základe.

1)	Základná škola ul. Slobody 1, Košice
Kontrolná skupina ÚHK bola poverená vykonať kontrolu hospodárenia, nakladania s majetkom 
a vybraných položiek príjmov a výdavkov za obdobie rokov 2009 – 2010.
Kontrolou boli zistené tieto nedostatky:
-	inventarizácia pokladne ZŠ nebola v roku 2009 vykonávaná a v roku 2010 bola vykonaná len raz, čo je v rozpore s § 29 a § 30 zákona č. 431/2002 Z. z. o účtovníctve,
-	kontrolou pokladnice bolo zistené, že kontrolovaný subjekt nemá stanovený denný finančný limit, taktiež bolo zistené, že zápisy a opravy v pokladničnej knihe neboli vykonané v súlade s § 34 ods. 2 zákona č. 431/2002 Z. z. o účtovníctve, 
-	kontrola nájomných zmlúv a úhrad za nájomné preukázala, že kontrolovaný subjekt nevykonal aktualizáciu výšky nájomného, zmenu prenájmu športových zariadení škôl pre súkromné a cirkevné strediská v dvoch prípadoch podľa platných Pravidiel prenajímanie školského majetku, nevykonal úpravu výpočtu za nájomné a v jednom prípade bola nesprávne vypočítaná výška nájomného. Kontrola poukázala na to, že takýto návrh zmluvy bol akceptovaný vtedajším odd. školstva MMK a že nemali pripomienky k nesprávnemu výpočtu nájomného v návrhu zmluvy. 
-	kontrolou bežných výdavkov za rok 2009  bolo zistené, že v jednom prípade neboli dodržané zmluvné podmienky a to, že dodávateľský subjekt nepredložil k dodávateľskej faktúre súpis vykonaných prác. Dodávateľské faktúry neobsahujú jednotkové ceny za vykonané práce, množstvá a výmer prác. Rozpočet prác nebol súčasťou ZoD. Kontrolná skupina zistila obhliadkou na tvári miesta, že vo faktúre sú uvedené rozmery okien, ktoré nezodpovedajú skutočnosti. V druhom prípade ide o dodávateľský subjekt, ktorý pri dvoch fakturáciách nepredložil súpis vykonaných prác a práce boli vykonané bez uzavretej objednávky, ZoD a cenovej ponuky a krycí list rozpočtu neobsahoval podpisový záznam. 
-	ďalej bolo zistené, že dodávateľ, ktorý vykonával elektromontážne práce nebol vybratý na základe prieskumu trhu, čo je v rozpore  s internou smernicou ZŠ,
-	kontrolou čerpania sociálneho fondu bolo zistené, že v jednom prípade za rok 2009 bolo zaúčtovanie tematického zájazdu zo SF len na základe príjmového dokladu od PO, bez faktúry a počtu prepravovaných osôb, čo je v rozpore so Zásadami tvorby a čerpania SF. Pri zakúpených peňažných poukážkach SodexHo Pass bol prekročený finančný limit stanovený na jedného zamestnanca, neboli predložené doklady o zakúpení poukážok a zoznam zamestnancov.  

2)	Základná škola Dolina 43, Košice - Poľov 
Kontrolná skupina ÚHK bola poverená vykonať kontrolu hospodárenia, nakladania s majetkom a vybraných položiek príjmov a výdavkov za obdobie rokov 2009 – 2010. Kontrolou boli zistené tieto nedostatky: 
-	nevykonanie inventarizácie pokladne v zmysle § 29 ods. 3 zákona č.431/2002 Z.z. o účtovníctve,
-	nedostatky vo vedení pokladne (nevystavenie výdavkového pokladničného dokladu, podpisové záznamy),
-	pokladničná kniha bola vedená len za obdobie 01.09.2010 do 23.09.2010. Nevedením pokladne bol porušený § 8 odsek 1 zákona č. 341/2002 Z.z. o účtovníctve, 
-	zápisy, opravy a prepisy v pokladničnej knihe neboli vykonané v súlade s § 34 ods. 2 zákona 
č. 431/2002 Z. z. o účtovníctve, 
-	nie sú vypracované pravidlá na zabezpečenie ochrany a na používanie elektronického bankovníctva (prístupové práva na elektronický účet – internetbanking pre preddavkové organizácie).

3)	Základná škola Mládežnícka 3, Košice
	Kontrolná skupina ÚHK bola poverená vykonať tematickú kontrolu nakladania s majetkom a vybraných položiek príjmov a výdavkov za rok 2010. Kontrolou bolo zistené porušenie Pravidiel prenajímania školského majetku vo vlastníctve mesta Košice. Ide o nezrealizované cenové úpravy, nesprávne zadefinované doby nájmu a určovanie nájmu podľa neplatného výnosu Ministerstva výstavby a regionálneho rozvoja SR. Ďalej bolo zistené:
-	v Zásadách pre tvorbu použitia sociálneho fondu bolo nesprávne uvedené číslo účtu SF, k faktúram z akcie „Deň učiteľov“ nebola priložená prezenčná listina zúčastnených a taktiež nepriložená prezenčná listina k akcii za účelom regenerácie sily,
-	nevykonané opravy účtovných zápisov v súlade § 34 zákona č. 431/2002 Z.z. o účtovníctve,
-	neúplné cestovné príkazy, neuvedené dátumy a časy začiatku a konca pracovnej cesty, nepredložené vyúčtovania a správy z pracovnej cesty a menné zoznamy, čo je v rozpore so zo zákonom č. 283/2002 Z. z. o poskytovaní cestovných náhradách,

4)	Tepelné hospodárstvo s.r.o.
	Kontrolná skupina ÚHK skontrolovala plnenie opatrení predchádzajúcej kontroly, ktorá bola vykonaná v roku 2008. Spoločnosť nesplnila jedno opatrenie zo štyroch - vyúčtovanie reprefondu, ktoré neobsahovalo dôvod nákupu darov (komu a pri akej príležitosti boli dary nakupované). Kontrola bola vykonaná za obdobie 2009 a 2010. 
Spoločnosť je podľa zákona č. 25/2006 o verejnom obstarávaní (ďalej VO) obstarávateľom a vzťahuje sa na ňu len zadávanie nadlimitných zákaziek. Proces VO pri zadávaní zákaziek, na ktoré sa nevzťahuje zákon o VO je ošetrený internou smernicou. Spoločnosť má vypracované  tri interné smernice, ktoré sa zaoberajú VO v podmienkach spoločnosti. Nedostatky boli zistené, keď spoločnosť v niektorých prípadoch týkajúcich sa podlimitných zákaziek nedodržala postupy interných smerníc a  taktiež nezrealizovala výber dodávateľov podľa týchto smerníc. Nedostatky boli zistené aj v niektorých prípadoch archivácie dokumentácie z VO podlimitných zákaziek, ktoré neboli archivované.

5)	Magistrát mesta Košice, Kancelária primátora
	Kontrolná skupina ÚHK bola poverená vykonať kontrolu vybavovania sťažností a petícií za rok 2010. Nedostatky boli zistené:
-	nedodržanie lehoty na vybavenie sťažnosti v jednom prípade – porušenie  § 13 zákona č.9/2010 Z. z. o sťažnostiach,
-	niektoré oznámenia o výsledku prešetrenia sťažností  neobsahujú informáciu, či sťažnosti boli opodstatnené alebo neopodstatnené – porušenie § 20 ods. 1 zákona o sťažnostiach,
-	sťažnosť bola pridelená na vybavenie a prešetrenie tomu, proti komu smeruje – porušenie
§ 12 ods. 1 zákona o sťažnostiach,
-	nedodržanie lehoty na vybavenie petície v jednom prípade – porušenie § 5 ods. 6 zákona č.85/1990 
Zb. o petičnom práve. 

	Bližšie informácie o ďalších kontrolných zisteniach sú uvedené v Správach o výsledkoch kontroly za jednotlivé subjekty samostatne a sú súčasťou tejto správy. Prílohy týchto správ tvoria prijaté nápravné opatrenia jednotlivých subjektov na odstránenie zistených nedostatkov. 

	V súčasnosti sa vykonáva kontrola v spoločnosti Správa mestskej zelene Košice. Ukončenie kontroly je plánované v I. polovici decembra 2011 a správa o výsledku bude predložená na najbližšie rokovane MZ v Košiciach. 

B)	Podnety verejnosti

•	Podnet PO týkajúci sa úhrad správcu BPMK s.r.o. do Fondu prevádzky, údržby a opráv
Mesto Košice je povinné plniť si svoje povinnosti vlastníka vyplývajúce priamo zo zákona 
č. 182/1993 Z.z. o vlastníctve bytov a v súlade so zmluvou o spoločenstve platiť, okrem iných aj, príspevky do FPÚaO. Ak ich neplatí riadne a včas, má správca zákonný nárok na zaplatenie úrokov z omeškania (517 ods. 2 OZ). Správca nemá nárok na zaplatenie poplatku z omeškania, pretože správca domu nie je prenajímateľom (vlastníkom). BPMK má povinnosť ako správca platiť všetky príspevky do FPÚaO v zmysle Zmluvy o výkone správy uzavretej medzi Mestom Košice a BPMK. Šetrením bolo zistené, že Mesto Košice v roku 2010 zasielalo schválený účelový príspevok do FPÚaO štvrťročne na účet BPMK, ktorý spätne potvrdzoval, že uhradil príspevok do FPÚaO jednotlivým spoločenstvám vlastníkov bytov.  Z tohto vyplýva, že BPMK dodržiaval predmetnú zmluvu. Zálohy za služby spojené s bývaním a ich platby boli poukazované správcovi na základe úhrad od nájomcov bytov. 
•	Podnet FO týkajúci sa predaja občerstvenia - GRIL z vlastných stánkov na podujatí 
„Dni mesta Košice 2011“ 
Podnet vo veci sťažnosti predaja občerstvenia – GRIL , ktorého dôvodom je, že záujemcovia neboli informovaní, že existuje možnosť prenájmu stánku Mestských lesov Košice a.s. nielen použitie vlastných stánkov. Proces výberu prenajímateľov prebiehal dražbou podľa záujmu a typu občerstvenia. FO sa dobrovoľne zúčastnila procesu a podpísala nájomnú zmluva. Šetrením sa preverila vyvolávacia cena, ktorá bola rovnaká, tak pre stánky ML ako aj pre vlastné stánky. FO má právo sa cítiť dotknutá a znevýhodnená tým, že nedostala informáciu o možnosti prenájmu stánku ML. FO taktiež poukázala na to, že jeden účastník, ktorý sa vôbec nezúčastnil dražby, mal na podujatí Dni mesta Košice 2011 najvýhodnejšiu polohu umiestnenia stánku, čo sa potvrdilo aj šetrením.
•	Podnet FO týkajúci sa  postupu vybavovania sťažnosti 
Sťažnosť FO sa týkala prijatia žiadosti o usporiadanie vlastníckych vzťahov k pozemku, ktorá bola prijatá na podateľni MMK v roku 2010.  Príslušné oddelenie MMK na sťažnosť uviedlo, že predmetná žiadosť sa nenachádza v evidencii MMK. Šetrením sa preukázalo, že žiadosť bola na MMK zaevidovaná ale oddelenie MMK zodpovedné za riešenie žiadosti nekonalo (nezaslaná odpoveď). Podnet vo veci evidencie žiadosti o usporiadanie vlastníckych vzťahov k pozemku bol opodstatnený.

•	Interpelácia poslanca zo IV. rokovania MZ v Košiciach, dňa 19. 04. 2011 – Stredisko služieb škole, Nižná úvrať
Na základe doplňujúcej požiadavky poslanca k interpelácii boli vyžiadané dodávateľské faktúry od PO zo SSŠ a referátu školstva, športu a mládeže MMK. PO realizovala stavebnú činnosť v týchto školských zariadeniach: MŠ Žižkova 4, MŠ Kalinovská 9, ZŠ Galaktická 9, MŠ Jaltská 33. Poverení zamestnanci ÚHK v súčinnosti s oddelením výstavby vykonali fyzickú obhliadku na tvári miesta. 
V súčasnosti prebieha rokovanie s PO ohľadom kontrolných zistení v spolupráci s oddelením strategického rozvoja MMK a s referátom školstva MMK. Výsledok bude predložený na najbližšie rokovanie MZ v Košiciach. 
C)	Ostatná činnosť vyplývajúca zo zákonov a iných predpisov

•	V zmysle § 20 zákona č. 431/2002 Z. z. o účtovníctve ÚHK preveril, či má Mesto Košice vypracovanú Výročnú správu mesta za rok 2010 a či je overená audítorom, ktorý overuje  súlad výročnej správy s účtovnou závierkou do jedného roka od skončenia účtovného obdobia. Táto povinnosť je splnená.  Okrem toho bol kontrolovaný aj obsah výročnej správy. Bolo zistené, že neobsahuje návrh na rozdelenie zisku alebo úhradu straty, čo je podľa § 20 písm. f) zákona č.431/2002 Z. z. o účtovníctve povinnou súčasťou výročnej správy. Uvádza sa len numerické vyjadrenie účtovného hospodárskeho výsledku.  
•	Organizácia stretnutia hlavných kontrolórov krajských miest K8  v Košiciach (Program - Zákon č.502/2001 o finančnej kontrole, návrh rozpočtu) 
•	Účasť na odbornej konferencií hlavných kontrolórov miestnej a regionálne samosprávy (Program - hospodárenie s majetkom obce, zákon č. 138/1991 Zb. o majetku obcí, zákon č. 116/1990 Zb. o nájme a podnájme nebytových priestorov, vybrané ustanovenia novely Zákonník práce)
•	Predbežné stanovisko k čerpaniu návratných finančných zdrojov 

Čistý dlh k 01. 11. 2011	 	 	
Bežné príjmy	k 31.12.2010	 112 112 363  € 	
Účtovný stav dlhu	k 01.10.2011	   40 466 383  € 	
podľa zákona č. 583/2004  § 17 ods.6a) bez EU projektov	 	    35 227 085 € 	
Uznesenie MZ zo dňa 03.11.2011		    32 650 385 €   (23 0004 186 + 9 646 199 €)	
Spolu aj EU fondy	 	    73 116 768 € 	
Bez EU fondov	 	     44 873 284 € 	
Zákon o rozpočtových pravidlách 583/2004 § 17 od.6 a)	 60%	      67 267 418 € 	
ukazovateľ celkového dlhu k 01.10.2010	 	          40%	
úverová rezerva k 01.10.2011	 	     22 394 134 €	
Zákon o rozpočtových pravidlách 583/2004 § 17 od.6 b)  	25%	     28 028 091 € 	
ukazovateľ splátkovej rezervy k 01.10.2011		           17%	
splátková rezerva k 01.01.2011		        9 358 543 €	
(z dôvodu opatrnosti sú započítané aj splátky krátkodobých úverov istiny, EU)	

I.	PREHĽAD VYKONANÝCH KONTROL PODĽA SUBJEKTOV K 22. 11.2011

PREHĽAD PODNETOV OD OBČANOV MESTA K 22. 11. 2011

V Košiciach, 22. 11. 2011

								Ing. Hana Jakubíková v. r 
						    	        Hlavný kontrolór Mesta Košice

- Text správy neprešiel jazykovou úpravou     -